छपरा में बच्चों की मौत से मैं इसलिए भी हिला हुआ हूं और मेरा ख़ून इसलिए भी खौल रहा है, क्योंकि कायदे से इन बच्चों को पूरी इक्कीसवीं सदी जीनी थी और हम सब लोगों के दुनिया से विदा हो जाने के बाद भी ज़िंदा रहना था। लेकिन दुर्भाग्य देखिए कि हम सब लोग ज़िंदा हैं और हमारे बच्चे हमारा ही दिया हुआ खाना खाकर मर गए। ऐसा हमारे दूसरे प्रधानमंत्री लालबहादुर शास्त्री के साथ हुआ था, जब ताशकंद में उन्हें ज़हरीला खाना देकर मार दिया गया और हमें आज तक मालूम नहीं है कि वे कौन-से राष्ट्रीय-अंतर्राष्ट्रीय साज़िशकर्ता थे, जिन्होंने हमारे उतने काबिल और ईमानदार प्रधानमंत्री को मार डाला। छपरा के इन बच्चों को भी मैं उन्हीं लाल बहादुर शास्त्री से रिलेट करता हूं, क्योंकि ये भी उन्हीं की तरह ग़रीबी और मुफलिसी में जी रहे थे और एक अत्यंत अल्प-सुविधा वाले सरकारी स्कूल में संघर्ष करते हुए पढ़ाई कर रहे थे।